ซื้อ – ขาย ผลผลิตการเกษตร ระหว่างสหกรณ์การเกษตรกับผู้ประกอบการโรงสี ผู้ประกอบการมันสำปะหลัง
นายอัชฌา สุวรรณนิตย์ รองอธิบดีกรมส่งเสริมสหกรณ์ พร้อมด้วยนายเชาวลิตร แสงอุทัย ผู้ว่าราชการจังหวัดกำแพงเพชร ร่วมลงนามและแถลงข่าวในพิธีลงนามบันทึกข้อตกลงความร่วมมือ (MOU) ซื้อ – ขาย ผลผลิตการเกษตร ปีการผลิต 2564/65 ระหว่างสหกรณ์การเกษตร กับผู้ประกอบการโรงสีและผู้ประกอบการมันสำปะหลัง สำหรับพิธีลงนามบันทึกข้อตกลงความร่วมมือ MOU ซื้อ – ขาย ผลผลิตการเกษตรในวันนี้ มีการลงนามร่วมกัน 18 คู่ ซึ่งเกิดขึ้นจากกรมส่งเสริมสหกรณ์ โดยสำนักงานสหกรณ์จังหวัดกำแพงเพชร ในฐานะหน่วยงานหลักที่มีหน้าที่ในการส่งเสริมและพัฒนาสหกรณ์ ร่วมกับธนาคารเพื่อการเกษตรและสหกรณ์การเกษตร สาขากำแพงเพชร ได้บูรณาการความร่วมมือในการขับเคลื่อนการเชื่อมโยงธุรกิจเกษตรครบวงจร ระหว่างสหกรณ์กับผู้ประกอบการภาคเอกชน ในรูปแบบพันธสัญญา หรือคู่ค้า ภายใต้โครงการจัดการผลผลิต เพื่อยกระดับรายได้เกษตรกรอย่างยั่งยืน รูปแบบกำแพงเพชรโมเดล ระยะเวลาขับเคลื่อนโครงการ 3 ปี เริ่มตั้งแต่ปีการผลิต 2564/65 ถึงปีการผลิต 2566/67 เพื่อเพิ่มประสิทธิภาพการดำเนินงาน การขยายธุรกิจสหกรณ์ภาคการเกษตร ในการรองรับผลผลิตจากเกษตรกรสมาชิกและเกษตรกรทั่วไป ให้ความช่วยเหลือและสนับสนุนให้สถาบันเกษตรกรเข้าถึงแหล่งเงินทุนดอกเบี้ยต่ำ นำไปรวบรวมรับซื้อผลผลิตจากสมาชิกและเกษตรกรทั่วไปที่ปลูกข้าวและมันสำปะหลัง ส่งเสริมให้สหกรณ์ใช้ประโยชน์อุปกรณ์การตลาดที่ได้รับการสนับสนุนจากกรมส่งเสริมสหกรณ์และจังหวัดกำแพงเพชร ให้เกิดประโยชน์และคุ้มค่า รวมทั้งส่งเสริมขับเคลื่อนการบริหารจัดการสินค้าเกษตรที่สำคัญของจังหวัดกำแพงเพชร ภายใต้หลักการตลาดนำการผลิตตามนโยบายของรัฐบาลในรูปแบบกำแพงเพชรโมเดลนอกจากนี้ การลงนามบันทึกข้อตกลงความร่วมมือ MOU ซื้อ – ขาย ผลผลิตการเกษตรในวันนี้ มีสหกรณ์การเกษตรร่วมลงนาม จำนวน 10 แห่ง คือ ผู้ประกอบการโรงสี และผู้ประกอบการมันสำปะหลัง จำนวน 10 แห่ง วงเงินรวมทั้งสิ้น 719 ล้านบาท ต่อรอบปีการผลิต ผลผลิตการเกษตร จำนวน 152,502 ตัน ประโยชน์ที่คาดว่าจะได้รับจากการลงนามบันทึกข้อตกลงความร่วมมือ MOU ซื้อ – ขาย ผลผลิตการเกษตร ในรูปแบบกำแพงเพชรโมเดล ก่อให้เกิดประโยชน์แก่ทั้งสามฝ่าย สามารถขายผลผลิตได้ในราคาที่เป็นธรรม